KIRJALLINEN KYSYMYS E-2048/03 esittäjä(t): Bart Staes (Verts/ALE) komissiolle. Noensuodattimet linja-autoihin.



Virallinen lehti nro 051 E , 26/02/2004 s. 0188 - 0189



KIRJALLINEN KYSYMYS E-2048/03 esittäjä(t): Bart Staes (Verts/ALE) komissiolle (19. kesäkuuta 2003) Aihe: Noensuodattimet linja-autoihin Flanderissa toimiva liikenteenharjoittaja De Lijn aikoo varustaa vuoteen 2005 mennessä 700 linja-autoaan noensuodattimilla. Yhtiö teki asiasta päätöksen sen jälkeen, kun Leuvenissa oli kokeiltu noensuodattimia kaupungin busseissa ja saatu erittäin myönteisiä tuloksia. Suodattimen avulla nokihiukkasten määrä vähenee merkittävästi. Ajoneuvojen hiilimonoksidipäästöt vähenevät vuodessa 98 prosenttia. Samanlaisia tuloksia on saatu palamattomien hiilivetyjen päästöjen suhteen. Suodatin ei ole hinnaltaan edullinen, mutta kokemus on osoittanut, että se tarvitsee huoltoa vain kerran vuodessa. Flanderin lisäksi myös esimerkiksi Ruotsissa ja Saksassa käytetään noensuodattimia useissa tuhansissa linja-autoissa. Tietääkö komissio, mitä etua ympäristölle on kyseisten noensuodattimien käytöstä? Aikooko komissio ryhtyä toimiin edistääkseen noensuodattimien käyttöä koko unionin alueella? Mikäli vastaus on myönteinen, mitä komissio aikoo tehdä? Mikäli vastaus on kielteinen, miten komissio perustelee päätöksensä? Erkki Liikasen komission puolesta antama vastaus (24. heinäkuuta 2003) Komissio on hyvin tietoinen dieselmoottorin hiukkassuodatinten tehosta ja niiden käytön eduista eräissä raskaissa ajoneuvoissa. Monet tutkimusohjelmat ovat osoittaneet hiukkassuodattimen vähentävän raskaissa ajoneuvoissa ja busseissa tehokkaasti paitsi hiukkasten kokonaispäästöjä, myös paljon pienempien nanohiukkasten päästöjä. Nanohiukkasten epäillään olevan haitallisia ihmisen terveydelle. Vuonna 2005 voimaan tulevat raskaiden ajoneuvojen päästöstandardit ja niitä seuraavat vuoden 2008 standardit, joista on säädetty direktiivissä 1999/96/EY(1) (niin kutsutut Euro 4- ja Euro 5 -standardit), vaativat valmistajia harkitsemaan dieselmoottorin hiukkassuodatinten käyttöä päästörajojen alittamiseksi. Standardeissa asetetaan tavoitteet, jotka voidaan saavuttaa soveltamalla asianmukaisen kestävää teknologiaa. Dieselmoottorin hiukkassuodatin ei välttämättä ole paras tekninen ratkaisu pitkiä välimatkoja ajaville rekoille, mutta busseissa ja muussa kaupunkiliikenteessä sillä on hyvin suotuisa vaikutus. Komissio harkitsee parhaillaan Euro 6 -päästöstandardeja, joilla ei pyritä vähentämään ainoastaan kokonaishiukkaskuormaa (joka on nykyinen mittari), vaan myös nanohiukkasten päästöjä. Uusia nanohiukkaspäästöjen mittausmenetelmiä viimeistellään parhaillaan tätä tavoitetta silmälläpitäen. Direktiivin 1999/96/EY 3 artiklassa on säädetty mekanismi, jolla jäsenvaltiot saavat myöntää verohelpotuksia ajoneuvoille, jotka alittavat tulevien päästöstandardien rajat jo ennen niiden pakollista sovellusta. Näin ollen yhteisöllä on jo käytössä toimenpiteitä, joilla kannustetaan hiukkassuodatinten käyttöön jäsenvaltioissa. Yksi olennainen seikka koskee siirtymistä erittäin vähärikkisten polttoaineiden käyttöön koko unionin alueella. Erittäin vähärikkisten polttoaineiden käyttö johtaisi välittömästi kaikkien ajoneuvojen, niin uusien kuin vanhojenkin, hiukkaspäästöjen vähenemiseen. Polttoaineessa oleva rikki vaikuttaa osaltaan hiukkaspäästöjen kokonaismäärään. (1) Euroopan parlamentin ja neuvoston direktiivi 1999/96/EY, annettu 13. joulukuuta 1999, ajoneuvojen puristussytytysmoottoreiden kaasumaisten ja hiukkasmaisten päästöjen sekä ajoneuvoissa käytettävien maa- tai nestekaasulla toimivien ottomoottoreiden kaasupäästöjen torjumiseksi toteutettavista toimenpiteistä annetun jäsenvaltioiden lainsäädännön lähentämisestä ja neuvoston direktiivin 88/77/ETY muuttamisesta, EYVL L 44, 16.2.2000.